Netta Barzilay

Netta Barzilay (;  22 yanvar 1993, Hod-ha-Şaron, İsrail) — İsrail müğənnisi. O, "Toy" mahnısı ilə İsraili 2018 Avroviziya Mahnı Müsabiqəsində təmsil etmiş və ölkəsinə müsabiqədəki dördüncü qələbəsini yaşatmışdır.

 Həyatı 
Netta Barzilay 22 yanvar 1993-cü ildə İsrailin Hod-ha-Şaron şəhərində anadan olmuşdur. Atasının mühəndis kimi fəaliyyət göstərdiyi Solel Boneh kompaniyasındakı yeni layihəsinə görə Netta uşaq yaşlarında ikən ailəsi ilə birlikdə Nigeriyaya köçmüş və orada dörd il yaşadıqdan sonra İsrailə geri dönmüşdür. İsrail Silahlı Qüvvələrində məcburi xidmətdən öncə Barzilay könüllü olaraq Nahalda xidmət göstərmiş və daha sonra İsrail Dəniz Qüvvələrində hərbi xidmətini başa vurmuşdur.

 Karyera 
 2017–hal-hazırda: Avroviziya Mahnı Müsabiqəsi 
2017-ci ildə Netta Barzilay İsrailin IPBC telekanalının Avroviziya üçün təşkil etdiyi HaKokhav HaBa 2018 adlı milli seçim turunda iştirak etmişdir. Uzun sürən seçim turlarında Brazilay Rihanna, Kristina Agilera, Keşa və digər dünya ulduzlarının mahnıları ilə çıxış etmişdir. Nəticədə yarışmada qalib gələrək, Netta Barzilay İsraili Portuqaliyanın paytaxtı Lissabonda keçirilən Avroviziya 2018-də təmsil etmək hüququ qazanmışdır. Onun Avroviziya səhnəsində ifa edəcəyi mahnı "Toy" 11 martda təqdim olunmuşdur.

Müsabiqə üçün uzun sürən hazırlıqlardan sonra Netta 8 may tarixində baş tutan müsabiqənin birinci yarımfinal mərhələsində 7-ci nömrə altında səhnə almışdır. Nəticədə ifaçı 283 xalla yarımfinalda birincilik əldə etmiş və Avroviziya 2018-in finalına yüksəlməyə nail olmuşdur. Finalda mahnısını bir daha ifa edən Netta ümumi nəticədə 529 xal toplayaraq, İsrailə Avroviziya tarixində dördüncü qələbə sevincini yaşatmışdır.

2019-cu ildə ifaçı Fransa və Böyük Britaniyanın Avroviziya milli seçim turlarında çıxış etmişdir. Fevral ayının 2-də Nettanın "Bassa Sababa" adlı ikinci sinqlı təqdim olunmuşdur.

 Diskoqrafiya 
 Sinqllar 
 Mahnı adı İl "Toy"  2018 "Bassa Sababa"  2019

 İstinadlar 

 Xarici keçidlər 

Kateqoriya:2018 Avroviziya Mahnı Müsabiqəsi
Kateqoriya:İsraildə doğulanlar
Kateqoriya:İsrail müğənniləri
Kateqoriya:Avroviziya Mahnı Müsabiqəsinin qalibləri
Kateqoriya:Mərakeş yəhudiləri
Kateqoriya:XXI əsr müğənniləri